Культура Масквы - Вікіпэдыя

# Культура Масквы

### Зьвесткі зь Вікіпэдыі — вольнай энцыкляпэдыі.

Культура Масквы, сталіцы Расейскай Фэдэрацыі.

## [рэдагаваць] Музэі

Сярод шматлікіх музэяў Масквы вылучаецца Пушкінскі музэй выяўленчых мастацтваў з багатаю калекцыяй копій твораў старажытнасьці і эпохі Рэнэсансу, пераважна заходне-эўрапейскіх аўтараў.

Сусьветную вядомасьць мае Трэцьякоўская ґалерэя, найбуйнейша музэй расейскага выяўленчага мастацтва з калекцыяй у 40.000 карцін, малюнкаў, скульптураў ад 11 стагодзьдзя да сучаснасьці.

Да славутасьцяў Масквы належыць і панарама Барадзінскае бітвы, пабудаваная Францам Робаўтам (1856-1928).

На ўсходзе ад цэнтру гораду, у былым Андроньнікаўскім кляштары, знаходзіцца музэй імя Андрэя Рублёва (1360-1430), мастака-манаха, майстра расейскага іконапісу і заснавальніка маскоўскае мастацкае школы 15 стагодзьдзя. Музэй зьмяшчае расейскія іконы 14-17 стагодзьдзяў.

## [рэдагаваць] Архітэктура

Да шматлікіх славутасьцяў Масквы належаць многія творы будаўнічага мастацтва мінулага і сучаснасьці, помнікі вядомым пісьменьнікам, навукоўцам, дзяржаўным дзеячом, а таксама манумэнты ў гонар значных гістарычных падзеяў.

### [рэдагаваць] Крэмль

Самы значны помнік архітэктуры Масквы - Крэмль, старая фартыфікаваная частка гораду. З 1990 г. Крэмль унесены ў сьпіс сусьветнае культурнае спадчыны UNESCO. Захаваўшыяся дагэтуль 19 вежаў і муры былі пабудаваныя ў 15 стагодзьдзі. Сёньня ў Крамлі знаходзіцца рэзыдэнцыя прэзыдэнта Расейскае Фэдэрацыі.

Найстарэйшыя помнікі Крамля - Сабор Усьпеньня Маці Божае (1479 г.), Добравешчанскі Сабор (1489 г.) і Арханёльскі Сабор (1509 г.), Царква Пакрова Маці Божае (1486), а таксама 80-мэтровая Звоньніца Івана Вялікага (1508 г.)

Пазьней былі пабудаваныя Царква Дванаццаці Апосталаў і Патрыяршы Палац (17 стагодзьдзе), Арсэнал (1737), а таксама будынак Сэнату (1787). У гэтым будынку з 1918 па 1922 працаваў Уладзімір Ленін, ягоны кабінэт захоўваецца ў выглядзе, якім ён быў за часамі расейскае рэвалюцыі.

Будынак Збройнае палаты, пабудаваны ў 1851 годзе, зьмяшчае ўнікальны музэй старое зброі і ваенных трафэяў, вялікі збор царскіх каштоўнасьцяў, тронаў, карэтаў і іншых рэдкіх твораў расейскага і замежнага мастацтва, зьвязаных з гісторыяй Расеі. Непадалёк ад звоньніцы знаходзяцца Цар-звон і Цар-гармата, унікальныя помнікі расейскага ліцьця 16 і 18 стагодзьдзяў.

У 1961 г. для праведзеньня зьездаў камуністычнае партыі на тэрыторыі Крамля быў пабудаваны Палац Зьездаў, дзе дагэтуль праводзяцца урачыстыя мерапрыемствы.

### [рэдагаваць] Красная плошча

Уваскрасенская брама на Краснай плошчы

Крэмль стаіць на буйнейшай плошчы гораду - Краснай плошчы, якая з 1990 г. належыць да сусьветнае культурнае спадчыны UNESCO.

На Краснай плошчы знаходзіцца маўзалей Леніна, дзе з 1920-х гадоў пакоіцца мумія расейскага рэвалюцыянэра. У мурах Крамля у савецкія часы былі пахаваныя буйнейшыя камуністычныя дзеячы, а таксама вядомыя навукоўцы і дзеячы культуры.

Сабор Сьв. Васіля на Краснай плошчы

Найбольш вядомы будынак Краснай плошчы - гэта Сабор Сьв.Васіля, пабудаваны ў 1560 г. Каля яго стаіць помнік Кузьму Мініну і Дмітрыю Пажарскаму, героям вайны супраць польска-літоўскае інтэрвэнцыі пачатку 17 стагодзьдзя, пабудаваны ў 1818 скульптарам Іванам Мартасам (1754-1835).

Зь іншага боку ад Крамлю знаходзіцца Аляксандраўскі сад з Магілаю невядомага жаўнера - помнікам загіблых у Другой сусьветнай вайне. З другога боку, у раёне буйнейшага расейскага гатэлю "Россия" находзяцца баярскія дамы 16-18 стагодзьдзяў і некалькі цэркваў таго самага пэрыяду.

### [рэдагаваць] Цьвярская (Тверская) вуліца

Цьвярская ("Тверская") вуліца - галоўная вуліца Масквы. Тут пачынаецца дарога ў Цьвер і Санкт Пэтэрбурґ. У 1930-я і 1940-я годы вуліца была пашыраная і забудаваная наноў. Некаторыя старыя будынкі былі перарушаныя ўглыб жылых кварталаў. Сёньня Цьвярская вуліца запоўненая прэстыжнымі гатэлямі, рэстаранамі і крамамі і яўляе сабою пэўную "вітрыну" посткамуністычнае Расеі.

У 1782 г. па праекце архітэктара Матвея Казакова на Цьвярской была пабудаваная ратуша. Насупраць яе стаіць помнік заснавальніку Масквы Юрыю Даўгарукаму. Помнікі расейскім паэтам Аляксандру Пушкіну (аўтарства скульптара Аляксандра Апекушкіна, 1880 г.) і Уладзіміру Маякоўскаму аўтарства Аляксандра Кібальнікава, 1958 г., стаяць на перакрыжаваньнях Цьвярской з Бульварным і Садовым кольцамі.

### [рэдагаваць] Бульварнае і Садовае кольцы

Напрыканцы 16 стагодзьдзя цэнтар Масквы быў абнесены мурам даўжынёй у 9 км з 30 вежамі, які не захаваўся да сёньняшняга дню. На мейсцы гэтага муру зьявілася Бульварнае кальцо. Звонку горад быў абнесены земляным валам даўжынёй у 16 км з палісаднікамі і драўлянымі абароннымі вежамі. Колішні контур вала сёньня абазначаны Садовым кальцом, ад якога промнямі зыходзяць найвялікшыя вуліцы Масквы.

### [рэдагаваць] Іншыя будынкі

Да іншых вядомых будынкаў Масквы належаць Астанкінскі палац, унікальны помнік архітэктуры 18 стагодзьдзя, Астанкінская тэлевежа, пабудаваная ў 1967 г., гандлёвы дом ГУМ канца 19 стагодзьдзя, вуліца Арбат, упершыню згаданая ў 1493 г., Храм Хрыста-Ратавальніка, пабудаваны ў гонар перамогі над Напалеонам, разбураны і адноўлены ў 2000 годзе, а таксама сем "Сталінскіх хмарачосаў" - гатэль "Украина", некалькі жылых будынкаў, будынак Міністэрства замежных справаў, Маскоўскі ўнівэрсытэт.

У чатырох кілямэтрах ад Крамля будуецца будучы дзелавы цэнтар Масквы - "Масква-City". Сярод іншых, плянуеццца пабудова найвышэйшага офіснага будынку Эўропы - "Федерация" ("Фэдэрацыя") вышынёю ў 440 мэтраў. Першы камень у падмурак хмарачосу быў закладзены 9 лютага 2005 г., завяршэньне будоўлі плянуецца на 2007 г.

Масква славутая пампэзным і манумэнтальным мэтрапалітэнам. Пабудова мэтра пачалася ў 1932 годзе, першы адржзак быў адчынены 15 траўня 1935 г. Многія старыя станцыі яўляюць сабою сапраўдныя шэдэўры архітэктуры і плястыкі сталінскае эпохі.

## [рэдагаваць] Паркі

Найбольш вядомы са ста паркаў Масквы - Парк Культуры і Адпачынку імя М. Горкага. Ён знаходзіцца ў цэнтры места, на беразе ракі Масквы. У парку ляжаць шматлікія атракцыёны, станцыя чоўнаў, бары, рэстарацыі, кавярні, і ўзімку - каток.

У цёплы час у парку праводзяцца народныя гуляньні, на адкрытых пляцоўках праводзяцца канцэрты. Больш старая частка парку - Няскушны сад з маляўнічымі халмамі, прудамі і мастамі. У 18 стагодзьдзі тут былі сады маскоўскага дваранства.

На паўночным усходзе Масквы знаходзіцца парк Сакольнікі плошчаю ў прыкладна 300 гектараў. Буйнейшы парк места - Ізмайлаўскі парк плошчаю ў 1.800 га на паўночным усходзе.

## [рэдагаваць] Спорт

Масква была мейсцам паведзеньня 22-х Алімпійскіх гульняў у 1980 г., а таксама многіх чампіянатаў сьвету і Эўропы, а таксама іншых спаборніцтваў. Места мае больш за 6.000 спартовых аб'ектаў, сярод якіх да 100 стадыёнаў, 6 палацаў спорту, звыш за 180 басэйнаў, больш за 2.500 спартовых заляў, 3.500 спартовых пляцовак, грэбны канал, водны стадыён, роварны трэк, 60 спартовых стрэльбішчаў і г.д.

Асноўны стадыён Масквы - Лужнікі - быў пабудаваны ў 1955-1956 гг. і ўмяшчае 84.000 гледачоў. Другі буйны стадыён - "Динамо" на 51.000 гледачоў. Пры абодвух стадыёнах акрамя ўласна спартовае арэны таксама ёсьць комплексы з спартовымі залямі, басэйнамі, трэніровачнымі пляцоўкамі ды іншымі установамі. У сувязі з кандыдацтвам Масквы на праведзеньнем Алімпійскіх гульняў 2012 году плянуецца пабудова дадатковых 300 спартовых установаў.

Атрымана з «http://be.wikipedia.org../../../%D0%BA/%D1%83/%D0%BB/%D0%9A%D1%83%D0%BB%D1%8C%D1%82%D1%83%D1%80%D0%B0_%D0%9C%D0%B0%D1%81%D0%BA%D0%B2%D1%8B_3f92.html»

Катэгорыі: Масква | Культура Расеі

##### Views

- Артыкул
- Гутаркі
- Бягучая вэрсія

##### Пошук